VSL sklep I Cp 685/2004
Sodna praksa višjih sodišč, 2004-05-13

zemljiška knjiga - zaznamba spora - delitev skupnega premoženja zakoncev

Zaznamba spora v zemljiški knjigi se lahko dovoli tudi zakoncu, ki pred nepravdnim sodiščem uveljavlja takšno razdelitev skupnega nepremičnega premoženja, pridobljenega v času trajanja zakonske zveze, da on postane izključni lastnik tistih (oziroma tistega dela) nepremičnin, ki so bile do sedaj zemljiškoknjižno v lasti drugega zakonca. Dovolitev zaznambe spora je v takšnem primeru upravičena glede na naravo konkretnega zahtevka in njegove pravne posledice.

Pritožba se zavrne in potrdi sklep sodišča prve stopnje.

Sodišče prve stopnje je na podlagi predloga za razdružitev solastnine dne 2.9.2003 in dopolnitve predloga za razdružitev solastnine z dne 24.10.2003, vodenih pred Okrajnim sodiščem pri vl. št. 1423 k.o. ... pri solastninskem deležu ene polovice nasprotnega udeleženca M. in pri vl. št. 1464 k.o. ..., last nasprotnega udeleženca M., dovolilo zaznambo spora.

Zaradi nepravilne ugotovitve dejanskega stanja in zmotne uporabe določb Zakona o zemljiški knjigi - ZZK-1 (Uradni list RS, št. 58/2003) se zoper sklep sodišča prve stopnje pritožuje nasprotni udeleženec M. Predlaga, da se izpodbijani sklep v delu, ki se nanaša na vl. št. 1423 k.o. ..., razveljavi. Navaja, da je med strankama pri Okrajnem sodišču dejansko v teku postopek razdružitve skupnega premoženja za nepremičnine iz vl. št. 1423 k.o. ... in vl. št. 1464 k.o. ..., vendar je pri nepremičninah iz vl. št. 1423 k.o. ... solastninski delež med strankama že določen in vpisan v zemljiški knjigi, tako da v razdružitvenem postopku ni sporen. Glede na to je sporna le še višina solastniškega deleža pri vl. št. 1464 k.o. ... Glede nepremičnin iz vl. št. 1423 k.o. ... torej ni vložene tožbe ali predloga, s katerim bi predlagateljica od pritožnika zahtevala ugotovitev obstoja njene lastninske pravice, saj je ta že vknjižena v zemljiško knjigo. To dejstvo izhaja iz podatkov zemljiške knjige, kot tudi iz spisa N Okrajnega sodišča. Zato za nepremičnine iz te vl. št. k.o. ... niso podani pogoji za zaznambo spora iz 79. člena ZZK-1.

V prvi točki prvega odstavka 79. člena ZZK-1 je določeno, da se zaznamba spora dovoli (med drugim), če teče sodni postopek na ugotovitev obstoja lastninske pravice na nepremičnini, ki jo je tožnik (oziroma predlagatelj) pridobil po pravilih skupnega premoženja, pridobljenega v času trajanja zakonske zveze oziroma zunajzakonske skupnosti. ZZK-1 zaznambo spora izrecno dovoljuje ne le na podlagi tožbe, ampak tudi predloga.

Predlagateljica je zemljiškoknjižnemu predlogu za zaznambo spora priložila predlog (in njegovo dopolnitev), v katerem pred nepravdnim sodiščem uveljavlja razdelitev skupnega premoženja - to sta zemljiškoknjižna vložka št. 1423 k.o. ... in 1464 k.o. ... - tako, da bi sama postala izključna lastnica ene (torej katerekoli) izmed obeh nepremičnin, razlika pa naj bi se poračunala v denarju. Zaradi uveljavljanja pridobitve izključne lastninske pravice na enem ali drugem zemljiškoknjižnem vložku, torej glede na naravo konkretnega zahtevka in njegove pravne posledice, je po oceni pritožbenega sodišča zaznamba spora upravičena tudi pri vl. št. 1423 k.o. ..., ne glede na to, da sta predlagateljica in nasprotni udeleženec na njem že vpisana kot solastnika vsak do ene polovice. Tako bo, če bi nasprotnik svoj solastniški delež odtujil, pozneje izdana odločba učinkovala tudi zoper prevzemnika oziroma bi lahko predlagateljica zahtevala, da se poznejše vknjižbe ne upoštevajo za drugo polovico vložka, ki bi morebiti pripadel njej.

Iz navedenih razlogov je pritožbeno sodišče zavrnilo pritožbo nasprotnega udeleženca in potrdilo sklep sodišča prve stopnje (2. točka tretjega odstavka 161. člena ZZK-1).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.